Tranter umens: Estetica en il bogn

Da Chatrina Josty

Be gist per dir: Jau na sun betg pingeligga. Insumma betg. Jau na flip betg sch’igl ha in pau pulvra per terra u sche la vaschella po pussar in pau avant co vegnir lavada giu. Ma jau hai schon pli gugent sch’igl è bel net. Cun net manegel jau simplamain agreabel per star, ins sa sto sentir bain en ina stanza. Quai vala natiralmain era per il bogn. Ma forsa è quai precis la differenza ominusa tranter umens e dunnas; umens n’han nagin senn per estetica. Per estetica en il bogn. 
En “mes” bogn qua a Friburg, pendeva in sientamauns 3 mais senza ch’el vess vesì ina maschina da lavar, e per terra era in grusig tarpun, in savun e blera pulvra. E – il mender, mes “jungs” han duvrà il bogn sco magazin per ils utensils da nettegiar. Ina sadella da plastic en in chantun ed il sdratsch be foras en l’auter. Che quel sdratsch era ina giada grisch-cler han ins pudì s’imaginar mo cun blera fantasia. Ma tuttina ha el servì a mes cunabitants era sco tarpun davant la duscha.
Ina chaussa ston ins però laschar ad els; fantasia han els: las rollas da palpiri da tualetta vidas n’hani betg simplamain bittà davent, na, Ralf las ha rimnadas tuttas. Jau na sai betg, sch’el ha vulì zambregiar cun tut, en mintga cas ha la collecziun prendì davent memia bler plaz ed jau hai bittà davent las rollas. Bittà davent ha jau era il tarpun dal bogn. Vul dir, jau n’hai betg bittà el en il rument, mo sin stgaffa en suler. (Nua ch’el è dapi lura. Quai èn mo 4 mais). Jau hai embellì pass per pass il bogn. L’emprim l’aveva jau natiralmain decorà cun mes products da biuti, quai che ha dà gia bler dapli colur a tut. Or da mia collecziun da cartas postalas (il bogn – era in lieu per preschentar las differenzas collecziuns) ha jau zambregià ina tenda per la fanestra. Quella ha creà atmosfera en il bogn ed ha purtà il feeling da vacanzas che na dastga mai mancar. Vinavant ha jau pendì si in pèr bels posters, per exempel in cun si il alfabet russ, gea, quel è didactic e decorativ! E mintgatant met jau perfin ina bella chandaila en il bogn, ina che fa ina bun’odur. Gea, il bogn è ussa in bel local, in local drizzà en cun senn per estetica. In’estetica che mes cunabitants na stiman betg per forza, ha jau senti. Ralf ha numnadamain ditg, che Markus haja ditg, ch’el veglia remplazzar mia bella tenda or da cartas cun in’autra. Cun ina tenda brina. Oha!

Tranter umens - Chatrina Josty, studenta a Friburg scriva da sia vita en ina WG cun dus umens.